» God beweeg oor grense – #imagine maandae
God beweeg oor grense – #imagine maandae
1Jesus is in die dorp Betlehem gebore. Dit is in die landstreek van Judea. In daardie tyd was Herodes die Grote die koning van die mense in Palestina. 'n Paar sterrekenners uit die ooste het kort na Jesus se geboorte in Jerusalem aangekom… 11Die sterrekenners het toe daar ingegaan. Toe hulle Jesus sien, het hulle dadelik op hulle knieë neergeval. Uit respek het hulle laag op die grond voor Hom gebuig. Toe maak hulle hulle bagasie oop en haal 'n klompie geskenke uit wat hulle vir Hom saamgebring het: goud, wierook en mirre. 12Later het die geleerdes weer 'n droom gehad. 'n Engel het hulle gewaarsku om nie na Herodes toe terug te gaan nie. Hulle het toe met 'n ander pad na hulle eie land teruggegaan.
Het jy al ooit met iemand van 'n ander land gesels? Wat van iemand van 'n ander geloof? Dit kan partykeer vreemd voel om met iemand van 'n ander geloof te gesels, omdat julle oor iets baie persoonlik verskil.
Hierdie gedeelte vertel van Jesus se geboorte en die verskillende mense in daardie tyd. Koning Herodes was baie ontsteld omdat daar 'n nuwe koning gebore is en hy wou vir Jesus laat doodmaak. Maar omdat die 3 wyse manne God se stem gehoor het en aan Hom gehoorsaam was, het hulle besluit om nie vir Herodes te vertel waar Jesus is nie.
Hierdie storie maak 'n moeilike gesprek met mense van 'n ander agtergrond en geloof eintlik baie makliker. Hoekom? Hierdie verhaal wys ons dat God nie net met Christene praat nie en dat Christene nie die enigste mense in God se skepping is wat volgens Sy beeld geskep is nie. Hierdie drie wyse manne van 'n ander land, kultuur en geloof het gehelp om Jesus en Sy gesin veilig te hou!
God beweeg oor grense!
Gebed: Here, baie dankie dat U die mensdom so divers gemaak het. Help my om te onthou dat al mag ons van mekaar verskil, dat U die hele skepping liefhet. Baie dankie dat ons die vryheid het om ons geloof so voluit te leef. Amen.
Uitdaging: Maak 'n vriend van 'n ander geloof. Maak seker dat jy hulle en hul geloof met baie respek hanteer. Die doel van hierdie vriendskap is om meer van mekaar te leer en te verstaan (en sodoende meer van God te leer), nie om jou vriend se geloof af te breek of sleg te sê nie.
Hierdie is deel van #imagine se bybelstudiereeks Surprisingly Different – oorspronklik getitel Verbaas deur 'n Arabier, 'n Chenese man, en 'n Indier.